text: үлкен ақсу алматы облысы ұйғыр ауданындағы ауыл, ақсу ауылдық округі орталығы. аудан орталығы шонжы ауылынан қарай 27 км-дей жерде, ұзынқара (кетпен) жотасының солтүстік баурайында, ақсу өзенінің жағалауында, жусан аралас әр түрлі астық тұқымдас шөптесін өскен сайлы-жыралы келген тауалды жазығының қоңыр, қызғылт қоңыр топырақты құрғақ белдемінде орналасқан. 1999 жылы тұрғындар саны 3251 адам (1610 ер адам және 1641 әйел адам) болса, 2009 жылы 3534 адамды (1754 ер адам және 1780 әйел адам) құрады. 1930-1997 жылдары қой өсіретін “еңбек” ұжымшарының орталығы болды. оның негізінде 1997 жылы үлкен ақсуда және округке қарасты долайты, кіші ақсу ауылдарында өк және шаруа қожалықтары құрылды.